section_heading: Povijest
paragraph_text: U Jurjevac doseljavaju Slovaci 1882., godinu dana kasnije nego u Josipovac. Dolaze na poziv biskupa đakovačkog Josipa Jurja Strossmayera, a za krčenje šuma i pretvaranje u plodnu zemlju. Navodi se da je selo dobilo ime po drugom imenu biskupa Strossmayera - Jurjevac. Selo je osnovalo 20 slovačkih obitelji od kojih je 17 došlo iz Čepina, gdje su se ranije doselili, te tri iz sjeverne Slovačke. Stanovnici Jurjevca naseljeni su pod istim uvjetima kao i Josipovčani. 1886. podižu kapelicu s drvenim zvonikom, školu pohađaju u Punitovcima do 1921., kada je u selu otvorena škola. Kroz Maticu Slovačku Jurjevac mještani čuvaju jezik i kulturu svojih pradjedova i organiziraju razne kulturne manifestacije.